Il-ftuħ tal-eventi sportivi dinjija huma dejjem spettakli li jkunu mistennija minn miljuni ta' nies. Qiegħed nirreferi għal eventi bħall-olimpjadi jew it-tazza tad-dinja. Dawn l-ispettakli jservu wkoll ta' vetrina għall-pajjiż li jkun qiegħed jospita dak l-avveniment. Fihom jieħdu sehem eluf ta' persunaġġi li b' mod uniku joffru bidu mill-aqwa sabiex juru lid-dinja kollha x'jista' joffri pajjiżhom, is-sabiħ kollu li għandu. Jintefqu flejjes kbar biex issir iċ-ċerimonja tal-ftuħ ta' attivitajeit bħal dawn. Waħda minnhom rajnieha ftit ilu, fil-ftuħ tal-20 edizzjoni tat-tazza tad-dinja li qegħda ssir fil-Brażil. Għat-tieni darba Il-Brażil qiegħed jerġa' jilqa' l-logħob tat-tazza tad-dinja. L-ewwel darba li din il-kompetizzjoni saret f' dan il-pajjiż Sud Amerikan kien fl-1950. Kienu snin ta' wara l-gwerra u t-tazza tad-dinja kellha titħassar darbtejn minħabba dan il-konflitt mondjali. Għall-kompetizzjoni ta' din is-sena huwa maħsub li ftit inqas minn 4 miljun ruħ iżuru l-pajjiż matul dawn il-jiem ta' logħob. L-ekonomija tal-pajjiż ħa tieħu ftit tar-ruħ għax huwa stmat li sejrin ikunu ġġenerati madwar 3 biljun dollaru Amerikan. Kull qatra tgħodd Hekk jgħid il-Malti imma meta jkollok pajjiż enormi bħalma huwa l-Brażil u fuq kollox meta jkollok pajjiż b'ekonomija batuta, din il-qatra tkun qisha waqgħet f'oċean. Sejrin imorru tajjeb l-ibliet li fihom sejrin jintlagħbu l-logħob, imma l-Brażil mhux dak biss. L-abitanti tal-pajjiż kollu jaqbżu il-mitejn miljun, dawk li joqgħodu fl-ibliet fejn qiegħed jintlab il-logħob huma l-minoranza. Huma tnax-il belt biss li fihom qed isir il-logħob. Bliet jew irħula oħra mhux ser imisshom parti mit-3 biljun dollaru li sejrin jintefqu f' dawn il-jiem. Wara l-kwinti Ix-xeni li naraw fuq it-televiżjoni bħalissa huma kollha sbieħ. Bejn id-deni tal-futbol u bejn ħaġa u bejn oħra naslu biex lanqas naħsbu f' kemm miljuni ta' nies hemm qrib dawk l-istadji li jgħixu b' mod inuman, b' mod li ma jixraqx lill-bniedem. Sfortunatament smjana bi nkwiet fit-toroq fil-bidu ta' dan il-logħob, inkwiet li ħalla anke ies feruti. Dawn l-aħħar bdiet iddur karikatura fuq l-internet. Din turi tifel minn wara, liebes flok tal-Brażil bin-numru 10, in-numru marbut ma' Pelè, il-plejer Brażiljan, il-leġġenda tas-snin 70. It-tifel qiegħed iħares lejn grawnd li minnu qegħdin jittellgħu l-murtali. Madwar dan it-tifel hemm djar imwaqqa' u ħafna żibel. Maġenb it-tifel hemm ukoll ballun tal-futbol. Din hija r-realtà kiefra ta' dan il-pajjiż li qiegħed jospita t-tazza tad-dinja. Hemm żewġ estremi, żewġ realtajiet li kulħadd jaf bihom u donnha li d-dinja kuntenta bihom. Hemm muviment li qiegħed jipprova jiġbed l-attenzjoni tad-dinja u dawn l-aħħar ġimgħat ħalla ħafna graffitti fuq il-ħitan ta' bosta bliet kbar biex juri li t-tazza tad-dinja se tkun ta' piż iktar milli ta' għajnuna għall-pajjiż La jinżel is-siparju La jintlagħbu l-64 logħba u t-32 tim li qegħdin jipparteċipaw imorru lura lejn darhom x' sejjer jibqa' fil-Brażil? Il-favelas, dawk il-barrakki, jew speċi ta' djar mibnijin bl-imbarazz, sejrin jispiċċaw? Mhux li kien! Dawk li se jkunu qegħdin jgħixu dawn il-ftit ġimgħat bil-prostituzzjoni, li tajjeb ngħidu li matul it-tazza tad-dinja mistennija tiżdied, se jkomplu jfittxu din il-professjoni li tgħani lill-patrun u tneżża mid-dinjità umana lill-persuna? It-tfal li sejrin ikunu qegħdin jaħdmu għal ftit soldi, la ssaffar is-suffara finali sejrin jerġgħu għall-ħajja ta' qabel? La jinżel is-siparju se jerġa kollox lura għal dak li kien? Inti li tkun qiegħed tgawdi l-logħob f' dawn il-jiem, komdu f' darek, ftakar ftit x'hemm ftit bogħod minn dak il-grawnd. Ftakar li wara dak is-sabiħ li qiegħed tara hemm bosta u bosta ikrah. Tiftakarx dan b' pessimiżmu imma b' realiżmu. dan l-artiklu deher f' In-Nazzjon tal-21 ta' Ġunju 2014
Żewġ estremi